amanoisuno/poet huggingface dataset:
奉和禦制平胡 韓休
南牧正紛紛，長河起塞氛。玉符征選士，金鉞拜將軍。疊鼓搖邊吹，連旌暗朔雲。祅星乘夜落，害氣入朝分。始見幽烽警，俄看烈火焚。功成奏凱樂，戰罷策歸勳。盛德陳清廟，神謨屬大君。叨榮逢偃羽，率舞詠時文。
奉和聖制送張說巡邊 韓休
一德光台象，三軍掌夏卿。來威申廟略，出總葉師貞。受鉞辭金殿，憑軒去鼎城。曙光搖組甲，疏吹繞雲旌。左律方先凱，中鼙即訓兵。定功彰武事，陳頌紀天聲。祖宴初留賞，宸章更寵行。車徒零雨送，林野夕陰生。路極河流遠，川長朔氣平。東轅遲返旆，歸奏謁承明。
祭汾陰樂章 韓休
于穆浚哲，維清緝熙。肅事昭配，永言孝思。滌濯靜嘉，馨香在茲。神之聽之，用受福厘。
征君宅 許景先
征君昔嘉遁，抗跡遺俗塵。了心悟有物，乘化遊無垠。道喪曆千載，複存潁陽真。上虞佳山水，晚歲耽隱淪。內史既解綬，支公亦相親。儒道匪遠理，意勝聊自欣。洄沿南溪夕，流浪東山春。石壁踐丹景，金潭冒綠蘋。探煉備海嶠，賞心寓情人。奈何靈仙骨，鍬翮瑤池津。寥寥虛白宇，夙創招提因。家風緬多尚，玄德謝無鄰。謬陪金門彥，矯跡侍紫宸。皇恩竟已矣，遺烈庶不泯。
折柳篇 許景先
春色東來度渭橋，青門垂柳百千條。長楊西連建章路，春樓初日照南隅，柔條垂綠掃金鋪。寶釵新梳倭墮髻，芳樹朝催玉管新，春風夜染羅衣薄。城頭楊柳已如絲，
奉和禦制春台望 許景先
睿德在青陽，高居視中縣。秦城連鳳闕，漢寢疏龍殿。文物照光輝，郊畿鬱蔥蒨。千門望成錦，八水明如練。複道曉光披，宸遊出禁移。瑞氣朝浮五雲閣，秦漢生人凋力役，阿房甘泉構雲碧。汾祠雍畤望通天，明主卑宮誡前失，輔德欽賢政惟一。昆蟲不夭在春搜，豫奉北辰齊七政，長歌東武抃千春。
陽春怨 許景先
紅樹曉鶯啼，春風暖翠閨。雕籠熏繡被，珠履踏金堤。芍藥花初吐，菖蒲葉正齊。槁砧當此日，行役向遼西。
奉和聖制送張尚書巡邊 許景先
文武承邦式，風雲感國禎。王師親賦政，廟略久論兵。漢主知三傑，周官統六卿。四方分閫受，千里坐謀成。介胄辭前殿，壺觴宿左營。賞延頒賜重，宸贈出車榮。龍武三軍氣，魚鈴五校名。郊雲駐旌羽，邊吹引金鉦。訓旅方稱德，安人更克貞。佇看銘石罷，同聽凱歌聲。
詠史 王丘
高潔非養正，盛名亦險艱。偉哉謝安石，攜妓入東山。雲岩響金奏，空水灩朱顏。蘭露滋香澤，松風鳴佩環。歌聲入空盡，舞影到池閑。杳眇同天上，繁華非代間。卷舒混名跡，縱誕無憂患。何必蘇門子，冥然閉清關。
奉和聖制答張說扈從南出鼠雀穀之作 王丘
襟帶三秦接，旗常萬乘過。陽原淑氣早，陰穀冱寒多。花縟前茅仗，霜嚴後殿戈。代雲開晉嶺，江雁入汾河。北土分堯俗，南風動舜歌。一聞天樂唱，恭逐萬人和。
奉和聖制送張尚書巡邊 王丘
德業蘊時宗，幽符夢象通。台司計祈父，師律總元戎。出入敷能政，謀猷體至公。贈行光睿什，宴別感宸衷。文炳高天曜，恩垂湛露融。建牙之塞表，鳴鼓接雲中。策密鬼神秘，威成劍騎雄。朔門正炎月，兵氣已秋風。肅殺從此始，方知胡運窮。
過賈六 蘇晉
主人病且閑，客來情彌適。一酌複一笑，不知日將夕。昨來屬歡游，於今盡成昔。努力持所趣，空名定何益。
奉和聖制送張說巡邊 蘇晉
方漢比周年，興王合在宣。亟聞降虜拜，複睹出師篇。祈父萬邦式，英猷三略傳。算車申夏政，茇舍啟戎田。嚴問盟胡苑，軍容濟洛川。皇情悵關旆，詔餞列郊筵。路接禁園草，池分禦井蓮。離聲軫去角，居念斷歸蟬。三捷豈云爾，七擒良信然。具僚誠寄望，奏凱秋風前。
奉和聖制送張說巡邊 崔禹錫
供帳何煌煌，公其撫朔方。群僚咸餞酌，明主降離章。關塞重門下，郊岐禁苑傍。練兵宜雨洗，臥鼓候風涼。炎景寧雲憚，神謀肅所將。旌搖天月迥，騎入塞雲長。赫赫皇威振，油油聖澤滂。非惟按車甲，兼以正封疆。叱吒陰山道，澄清瀚海陽。虜垣行決勝，台座佇為光。
恩敕尚書省僚宴昆明池應制 張嘉貞
靈沼初開漢，神池舊浴堯。昔人徒習武，明代此聞韶。地脈山川勝，天恩雨露饒。時光牽利舸，春淑覆柔條。芳醞酲千日，華箋落九霄。幸承歡賚重，不覺醉歸遙。
奉和早登太行山中言志應制 張嘉貞
明發扈山巔，飛龍高在天。山南平對鞏，山北遠通燕。瞻彼岡巒峻，憑茲士馬妍。九圻行若砥，萬穀輾如川。羅網開三面，閭閻問百年。澤將春雪比，文共曉星連。徯後逢今聖，登臺謝曩賢。唯餘事君節，不讓古人先。
奉和聖制送張說巡邊 張嘉貞
天錫我宗盟，元戎付夏卿。多才兼將相，必勇獨橫行。經緯稱人傑，文章作代英。山川看是陣，草木想為兵。不待河冰合，猶防塞月明。有謀當系醜，無戰且綏氓。閫外傳三略，雲中冀一平。感恩同義激，悵別屢魂驚。直視前旌掣，遙聞後騎鳴。還期方定日，複此出郊迎。
句 張嘉貞
河魚未上凍，江蟄已聞雷。
奉和聖制送張說巡邊 盧從願
上將發文昌，中軍靜朔方。占星引旌節，擇日拜壇場。禮樂臨軒送，威聲出塞揚。安邊俟帷幄，制勝在岩廊。作鼓將軍氣，投醪壯士觴。戒途遵六月，離贈動三光。槐路清梅暑，蘅皋起麥涼。時文仰雄伯，耀武震遐荒。衽席知無戰，兵戈示不忘。佇聞歌杕杜，凱入系名王。
祭汾陰樂章 盧從願
坤元載物，陽樂發生。播植資始，品匯咸亨。列俎棋布，方壇砥平。神歆禋祀，後德惟明。
長門怨 袁暉
早知君愛歇，本自無縈妒。誰使恩情深，今來反相誤。愁眠羅帳曉，泣坐金閨暮。獨有夢中魂，猶言意如故。
銅雀妓 袁暉
君愛本相饒，從來似舞腰。那堪攀玉座，腸斷望陵朝。怨著情無主，哀凝曲不調。況臨松日暮，悲吹坐蕭蕭。
正月閨情 袁暉
正月金閨裏，微風繡戶間。曉魂憐別夢，春思逼啼顏。繞砌梅堪折，當軒樹未攀。歲華庭北上，何日度陽關。
二月閨情 袁暉
二月韶光好，春風香氣多。園中花巧笑，林裏鳥能歌。有恨離琴瑟，無情著綺羅。更聽春燕語，妾亦不如他。
三月閨情 袁暉
三月春將盡，空房妾獨居。蛾眉愁自結，鬢髮沒情梳。□□□□□，□□□□□。□□□□□，□□□□□。
七月閨情 袁暉
七月坐涼宵，金波滿麗譙。容華芳意改，枕席怨情饒。錦字沾愁淚，羅裙緩細腰。不如銀漢女，歲歲鵲成橋。
奉和聖制答張說扈從南出雀鼠穀之作 袁暉
魏國山河險，周王警蹕回。九旗雲際出，萬騎穀中來。石路行將盡，煙郊望忽開。賞矜垂柳報，春畏落花催。興逸橫汾什，恩褒作頌才。小臣瞻日月，延首詠康哉。
奉和聖制送張尚書巡邊 袁暉
出師宣九命，分閫用三台。始應幕中畫，言從天上來。丹青不獨任，韜略遂雙該。坐見威棱洽，彌彰事業恢。旌旗曉雲送，鞞鼓朔風催。虜氣消殘月，邊聲韻落梅。羽書雄北地，龍漠寢南垓。寵戰黃金盡，輸誠白日回。離章宸翰發，祖宴國門開。欲識恩華盛，平生文武材。
奉和聖制答張說扈從南出雀鼠谷 王光庭
省俗恩將遍，巡方路稍回。寒隨汾穀盡，春逐晉郊來。雲騎傳行漏，煙旄引從台。惠風初應律，和氣正調梅。雅頌通宸詠，天文接曙台。灞陵桃李色，應待日華開。
奉和聖制送張說巡邊 王光庭
賢相德符充，朝推文武雄。海波先若鏡，關草豫從風。鉞助將軍勇，威成天子功。瓊章九霄發，錫宴五衢通。玉輾龍盤帶，金裝鳳勒驄。虎貔紛儗儗，河洛振熊熊。戈劍千霜白，旌旗萬火紅。示刑夷夏變，流惠鬼方同。寇息軍容偃，塵銷朔野空。用師敷禮樂，非是為獯戎。
奉和聖制送張說巡邊 徐知仁
聖德膺三統，皇恩被八埏。大明均照物，小丑未甯邊。國相台衡重，元戎廟略宣。紫泥方受命，黃石乃推賢。問罪陰山下，安人屬國前。度關行照月，乘障坐消煙。北闕紆宸藻，南橋列祖筵。耀威當夏日，殺氣指秋天。鞞鼓黿鼉振，旌旗鳥獸懸。由來詞翰手，今見勒燕然。
奉和敕賜公主鏡 席豫
令節頒龍鏡，仙輝下鳳台。含靈萬象入，寫照百花開。色與皇明散，光隨聖澤來。妍媸冰鑒裏，從此愧非才。
江行紀事二首 席豫
飄颻任舟楫，回合傍江津。後浦情猶在，前山賞更新。樹深煙冪冪，灘淺石磷磷。川路南行遠，淹留惜此辰。江汛春風勢，山樓曙月輝。猿攀紫岩飲，鳥拂清潭飛。古樹崩沙岸，新苔覆石磯。津途賞無限，征客暫忘歸。
奉和聖制答張說南出雀鼠谷 席豫
鳴鑾初幸代，旋蓋欲橫汾。山盡千旗出，郊平五校分。前林已暄景，後壑尚寒氛。風送簫韶曲，花鋪黼黻文。鹽梅推上宰，禮樂統中軍。獻賦紆天劄，飄颻飛白雲。
奉和聖制送張說巡邊 席豫
聖主重兵權，分符屬大賢。中軍仍執政，丞相複巡邊。翕習戎裝動，張惶廟略宣。朝榮承睿劄，野餞轉行旃。亭障東緣海，沙場北際天。春冬見岩雪，朝夕候烽煙。已勒封山記，猶聞遣戍篇。五營將月合，八陣與雲連。經略圖方遠，懷柔道更全。歸來畫麟閣，藹藹武功傳。
祭汾陰樂章 韓思複
大樂和暢，殷薦明神。一降通感，八變必臻。有求斯應，無德不親。降靈醉止，休征萬人。
祭汾陰樂章 劉晃
大君出震，有事郊禋。齋戒既肅，馨香畢陳。樂和禮備，候暖風春。恭惟降福，實賴明神。